ΓΡΑΠΤΗ ΕΡΩΤΗΣΗ E-3783/97 υποβολή: Carlos Pimenta (PPE) προς την Επιτροπή (26 Νοεμβρίου 1997)

Θέμα: Κοινοτική χρηματοδότηση για δοκιμές μη βαναύσων συστημάτων παγίδευσης

Συμφώνως προς το Παράρτημα I, Μέρος IV της προταθείσας συμφωνίας σχετικά με τα διεθνή πρότυπα στον τομέα της μη βάναυσης παγίδευσης μεταξύ της Ευρωπαϊκής Κοινότητας, του Καναδά και της Ρωσικής Ομοσπονδίας (97/C 207/11) ((EE C 207 της 08.07.1997, σελ. 14. )), η Ευρωπαϊκή Κοινότητα αναλαμβάνει να πραγματοποιήσει ένα ερευνητικό πρόγραμμα για «... τη βελτίωση των επιστημονικών γνώσεων στον τομέα της αξιολόγησης των συνθηκών διαβίωσης των παγιδευμένων ζώων..» Το προταθέν ερευνητικό πρόγραμμα της ΕΚ αφορά τον μοσχόμυ (Ondatra zibethicus) και πρόκειται να ολοκληρωθεί εντός τριών ετών από την ημερομηνία που θα τεθεί εν ισχύ η συμφωνία.

Είναι σε θέση η Επιτροπή να αποκαλύψει από ποια θέση του προϋπολογισμού θα χρηματοδοτηθεί το ερευνητικό αυτό πρόγραμμα;

Να εγγυηθεί ότι θα τηρηθούν κατά γράμμα οι απαιτήσεις της Οδηγίας 86/609/ΕΟΚ ((ΕΕ L 358 της 18.12.1986, σελ. 1. )) κατά τη διεξαγωγή μιας οποιασδήποτε τέτοιας έρευνας;

Να αναφέρει την πιθανή ημερομηνία έναρξης του ερευνητικού αυτού προγράμματος, να αναλύσει με λεπτομέρεια τη φύση του αναληφθέντος προγράμματος και να αναφέρει τον αριθμό των ζώων τα οποία θα χρησιμοποιηθούν;

Απάντηση του Sir Leon Brittan εξ ονόματος της Επιτροπής (15 Ιανουαρίου 1998)

Κατ'εφαρμογή των διατάξεων του άρθρου 9 και του παραρτήματος Ι, μέρος IV της συμφωνίας για τα διεθνή πρότυπα μη βάναυσης παγίδευσης μεταξύ της Κοινότητας, του Καναδά και της Ρωσικής Ομοσπονδίας, τα μέρη ανέλαβαν την υποχρέωση να προωθήσουν και να ενθαρρύνουν την έρευνα με σκοπό την περαιτέρω εξέλιξη των προτύπων αυτών. Ο συντονισμός των ερευνών που θα διεξαχθούν από τα εν λόγω μέρη θα πραγματοποιηθεί στο πλαίσιο της ισομερούς επιτροπής διαχείρισης, όπως προβλέπεται στο άρθρο 14 της συμφωνίας.

Η Κοινότητα, από την πλευρά της, ανέλαβε την υποχρέωση διεξαγωγής αυτών των ερευνών για το είδος ondatha zibethicus (μοσχόμυς) εντός τριών ετών από την έναρξη ισχύος της συμφωνίας. Οι εν λόγω έρευνες θα συγχρηματοδοτηθούν από την Επιτροπή και συγκεκριμένα από κονδύλια του προϋπολογισμού τα οποία θα καθοριστούν για το σκοπό αυτό.

Όσον αφορά τη διαδικασία για την προώθηση αυτών των ερευνών, θα αρχίσει το συντομότερο δυνατό μετά την έναρξη ισχύος της συμφωνίας, δηλαδή εξήντα ημέρες μετά την κατάθεση του τελευταίου εγγράφου επικύρωσης, σύναψης ή έγκρισης, σύμφωνα με τους κανόνες που εφαρμόζονται σε κάθε μέρος. Η Επιτροπή επιβεβαιώνει ότι, στους όρους αναφοράς αυτών των ερευνών θα προβλέπεται ότι οι έρευνες θα διεξαχθούν σύμφωνα με τις διατάξεις τις αντίστοιχης κοινοτικής νομοθεσίας, και ειδικότερα της οδηγίας 86/609/ΕΟΚ για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την προστασία των ζώων που χρησιμοποιούνται για πειραματικούς και άλλους επιστημονικούς σκοπούς, στην οποία αναφέρεται το Αξιότιμο Μέλος του Κοινοβουλίου. Όπως ορίζεται στο παράρτημα Ι, μέρος 4 σημείο 6.1 της συμφωνίας, οι έρευνες αυτές αποβλέπουν κυρίως στη μελέτη της καταλληλότητας ορισμένων δεικτών, που αφορούν τη συμπεριφορά και τη φυσιολογία, για την αξιολόγηση της ποιότητας διαβίωσης των παγιδευμένων ζώων, ενόψει του μελλοντικού καθορισμού των προτύπων μη βάναυσης παγίδευσης που περιέχονται στην εν λόγω συμφωνία. Θα ήταν πρόωρο να αναφέρουμε τον αριθμό των ζώων τα οποία θα χρειαστούν για τις συγκεκριμένες έρευνες, δεδομένου ότι ο αριθμός αυτός εξαρτάται από το πρωτόκολλο της έρευνας.